## Pravilnik kojim se uređuje poslovanje društava za upravljanje investicijskim fondovima

### NN 25/2007 (7.3.2007.), Pravilnik kojim se uređuje poslovanje društava za upravljanje investicijskim fondovima

# HRVATSKA AGENCIJA ZA NADZOR FINANCIJSKIH USLUGA

**940**

Na temelju odredbe članka 30. stavak 2. Zakona o investicijskim fondovima
(»Narodne novine«, br. 150/05), Hrvatska agencija za nadzor financijskih usluga
donijela je na sjednici održanoj 1. ožujka 2007. godine

## PRAVILNIK

### KOJIM SE UREĐUJE POSLOVANJE DRUŠTVA ZA UPRAVLJANJE INVESTICIJSKIM FONDOVIMA

I. ZAJEDNIČKE ODREDBE

Članak 1.

Ovim se Pravilnikom propisuju uvjeti rada društva za upravljanje investicijskim
fondovima radi osiguravanja njegovog pravilnog i učinkovitog obavljanja i
smanjivanja rizika poslovanja na najmanju moguću mjeru.

Članak 2.

Izrazi koji se koriste u ovom Pravilniku imaju sljedeće značenje:
(1) Nadzorno tijelo – Hrvatska agencija za nadzor financijskih usluga (dalje:
Agencija);
(2) Zakon – Zakon o investicijskim fondovima (»Narodne novine« br. 150/05);
(3) društvo za upravljanje – dioničko društvo ili društvo s ograničenom
odgovornošću sa sjedištem u Republici Hrvatskoj, koje je dobilo odobrenje
Nadzornog tijela za obavljanje poslova osnivanja i upravljanja investicijskim
fondovima;
(4) fond – investicijski fond osnovan u skladu sa Zakonom;
(5) depozitna banka – banka koju izabere društvo za upravljanje i koja, na
temelju ugovora s društvom za upravljanje i po njegovom nalogu, obavlja poslove
depozitne banke određene Zakonom.

II. POSLOVANJE

Članak 3.

Pored uvjeta propisanih Zakonom, za osnivanje i upravljanje investicijskim
fondovima, društvo za upravljanje mora ispunjavati Pravilnikom propisane:
a) organizacijske,
b) kadrovske,
c) sigurnosne i tehničke uvjete.

A) ORGANIZACIJSKI UVJETI

*Unutarnja organizacijska struktura*
Članak 4.

(1) Društvo za upravljanje dužno je ustrojiti takvu unutarnju organizacijsku
strukturu kojom se osigurava pravilno obavljanje poslova upravljanja
investicijskim fondovima, na način da se poslovi podijele u tri organizacijske
jedinice, i to:
– operativnu jedinicu (Front office),
– jedinicu za nadzor i analizu (Middle office) i
– jedinicu za potporu (Back office).
(2) Društvo za upravljanje dužno je izraditi, primjenjivati i redovno ažurirati
interne akte kojima se određuje njegova unutarnja organizacijska struktura, a
koji obuhvaćaju:
– podjelu na organizacijske jedinice;
– detaljan opis zaduženja i odgovornosti pojedine organizacijske jedinice;
– popis radnih mjesta i zaposlenika unutar pojedine organizacijske jedinice;
– zaduženja članova uprave i zaposlenika društva za upravljanje;
– postupak unutarnjeg izvješćivanja i donošenja odluka unutar društva za
upravljanje;
– način čuvanja poslovne dokumentacije i podataka.
(3) Društvo za upravljanje je dužno definirati proces rada i razgraničenje
odgovornosti organizacijskih dijelova koji sudjeluju u provedbi investicijskih
odluka i kupoprodajnih transakcija vezanih za imovinu fonda u organizacijskoj
strukturi društva kao i u drugim aktima kojima se uređuje proces rada društva.

Članak 5.

(1) Operativna jedinica zadužena je za upravljanje imovinom fonda (Front
office), ugovaranje transakcija s vrijednosnim papirima i izradu analiza o
tržištu kapitala.
(2) Obveza je društva za upravljanje izraditi, primjenjivati i redovno ažurirati
interne akte kojima se propisuju procedure:
• fizičke organizacije ove operativne jedinice (definicija ovlaštenja,
odgovornosti i odvojenosti poslova),
• kolanja i arhiviranja dokumenata,
• procesiranja (obrade) transakcija (mjesto, vrijeme i način ugovaranja poslova;
potrebno je posebnim naputcima regulirati metodologiju rada za svaki instrument
ulaganja – izvršenje transakcija na deviznom tržištu, depozitnih transakcija i
transakcija s vrijednosnim papirima),
• konfirmacije (potvrđivanja) i ispravljanje grešaka,
• dnevnog izvješćivanja i usklade stanja u ovoj operativnoj jedinici.

Članak 6.

(1) Jedinica za nadzor i analizu (Middle office) zadužena je za kontrolu
poslovanja koje se odvija u ime i za račun fonda, izrada stručnih analiza i
izvještavanje uprave i nadzornog odbora Društva.
(2) Obveza je društva za upravljanje izraditi, primjenjivati i redovno ažurirati
interne akte kojima se propisuju procedure:
• kontrole transakcija, investicijskih ograničenja i vrednovanja imovine,
• postavljanja i praćenja limita i izvješćivanja u slučajevima prekoračenja,
• mjerenja rizika i uspješnosti,
• odobravanja i kreiranja novih proizvoda,
• provođenja zaštite portfelja (način praćenja, izvješćivanja i dokumentiranja),
• izvješćivanja uprave i nadzornog odbora društva za upravljanje.

Članak 7.

(1) Jedinica za potporu (Back office) zadužena je za računovodstveno
evidentiranje portfelja fonda, rješavanje postupka namire, dnevni izračun neto
imovine fonda i usklađivanje s depozitnom bankom.
(2) Obveza je društva za upravljanje izraditi, primjenjivati i redovno ažurirati
interne akte kojima se propisuju procedure:
• podjele odgovornosti,
• izvješćivanja i kolanja dokumentacije,
• dnevnog izvješćivanja i usklade stanja ostalih organizacijskih jedinica,
• računovodstvenog praćenja pojedinih instrumenata.

B) KADROVSKI UVJETI

*Zaposlenici i odgovorne osobe*
Članak 8.

(1) Društvo za upravljanje dužno je zapošljavati osobe s kvalifikacijama i
znanjima potrebnim za obavljanje povjerenih poslova.
(2) Društvo za upravljanje dužno je osigurati da su odgovorne osobe, zaposlenici
i osobe iz članka 188. Zakona kao i Pravilnika o uvjetima, načinu stjecanja i
priznavanju ovlaštenja za prodaju dionica ili udjela u investicijskim fondovima
s javnom ponudom (»Narodne novine« br. 7/07) upoznate sa svim procedurama kojih
se moraju pridržavati pri obavljanju svojih dužnosti te da ako obavljaju više
funkcija u društvu, svaku od tih funkcija moraju obavljati neovisno jednu o
drugoj, savjesno i profesionalno.
(3) Društvo za upravljanje dužno je osigurati da osobe iz članka 188. Zakona i
ostale osobe kojima je društvo povjerilo poslove i dužnosti, budu upoznate sa
svim procedurama kojih se moraju pridržavati pri obavljanju svojih dužnosti.

*Unutarnji nadzor i osiguranje usklađenosti poslovanja*
Članak 9.

(1) Društvo za upravljanje dužno je imenovati najmanje jednu osobu za obavljanje
unutarnjeg nadzora poslovanja i osiguranje usklađenosti poslovanja sa Zakonom i
drugim propisima.
(2) Osoba zadužena za osiguranje usklađenosti poslovanja i kontakt s Agencijom,
mora biti član uprave društva za upravljanje.
(3) Društvo za upravljanje dužno je izraditi i primjenjivati interne akte kojima
se propisuje način obavljanja nadzora i usklađenosti poslovanja, ovlasti i
odgovornosti osoba iz stavka 1. ovog članka te način izvješćivanja o obavljenom
nadzoru.

C) SIGURNOSNI I TEHNIČKI UVJETI

*Osiguranje radnih prostorija*
Članak 10.

Društvo za upravljanje dužno je osigurati prostorije u kojima se obrađuju i
čuvaju povjerljivi podaci i dokumentacija i onemogućiti pristup neovlaštenim
osobama u njih.

*Informatički sustav*
Članak 11.

(1) Društvo za upravljanje dužno je zaštititi informatički sustav koji koristi
za obavljanje poslova upravljanja investicijskim fondovima, od neovlaštenog
pristupa, oštećivanja i krađe, te je s tim u svezi dužno internim aktom
propisati načine postupanja s informatičkom opremom i mjere njene zaštite.
(2) Interni akt iz stavka 1. ovoga članka mora sadržavati propise o:
– postupcima i načinima zaštite informatičkog sustava i telekomunikacijske
opreme koju društvo za upravljanje koristi,
– vođenju evidencije o korištenju i pristupu informatičkom sustavu,
– postupanju u izvanrednim situacijama i
– načinu izrade i pohrane sigurnosnih kopija svih zapisa.

*Čuvanje poslovne dokumentacije*
Članak 12.

(1) Svu poslovnu dokumentaciju i podatke koje je dužno izrađivati i prikupljati
sukladno Zakonu i propisima donesenim na temelju Zakona, društvo za upravljanje
dužno je čuvati najmanje 5 godina nakon isteka poslovne godine na koju se ti
podaci odnose, odnosno najmanje 5 godina po isteku zaključenih ugovora.
(2) Iznimno od odredbe stavka 1. ovog članka poslovna dokumentacija mora se
čuvati i duže u slučaju postojanja sudskog postup­ka u smislu članka 178. stavka
4. Zakona.
(3) Dokumentaciju i podatke iz stavaka 1. i 2. ovoga članka, društvo za
upravljanje mora zaštititi od neovlaštenog pristupa i mogućih gubitaka u zapisu,
te čuvati na način koji osigurava trajnost zapisa.
(4) Sigurnosne kopije svih podataka i dokumentacije društvo za upravljanje mora
čuvati izvan poslovnih prostorija društva, na način i u rokovima predviđenima
stavkom 1., 2. i 3. ovoga članka.

III. ZAVRŠNE ODREDBE

Članak 13.

Ovaj Pravilnik stupa na snagu osmog dana od dana objave u »Narodnim novinama«.
Danom stupanja na snagu ovog Pravilnika, prestaje važiti Pravilnik o vođenju
poslova društva za upravljanje (»Narodne novine«, br. 7/07).

Klasa: 011-02/07-04/19
Urbroj: 326-01/07-1
Zagreb, 1. ožujka 2007.

Predsjednik Uprave
**Ante Samodol**, v. r.

Pravilnik, NN 25/2007-940
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)